Det er en voldsom sag, der er for Retten i Hjørring tirsdag og onsdag. En 55-årig mand er tiltalt for at have slået sin mor ihjel. Sagen begynder tirsdag, og her vil anklageren møde op med krav om, at manden anbringes på psykiatrisk afdeling på ubestemt tid. Det fremgår af anklageskriftet, som også kaster lys over de voldsomme begivenheder, som gik forud for, at mandens 75-årige mor døde 30. juli sidste år. Slag, spark og kvælning Politiet mener, at den 55-årige i tidsrummet mellem 02.30 og 04.15 udsatte moren for brutal vold i form af talrige slag, spark, stød med knæ, tramp og lignende mod hoved og krop, ligesom han ifølge anklagerne udsatte hende for kvælning ved pres mod halsen. Det fremgår af anklageskriftet, at den ældre kvinde pådrog sig alvorlige kvæstelser, blandt andet i form af talrige ribbensbrud, blodansamling i brysthulen, talrige bækkenbrud og en større blodansamling i hjernen, som medførte, at hun døde kort efter klokken fem den følgende morgen. Kræver at manden fratages arveret Udover psykiatrisk anbringelse på ubestemt tid lægger anklageren i sagen op til, at den 55-årige mand også skal frakendes retten til at arve efter sin mor. Det fremgår ikke af anklageskriftet, hvordan den 55-årige forholder sig til anklagerne, men det ventes at komme frem som noget af det første, når retten tirsdag indleder sagen. Manden har siddet varetægtsfængslet siden de voldsomme begivenheder og er tiltalt for manddrab efter straffelovens §237.

Referat:
En 55-årig mand fra Brønderslev står over for anbringelse på psykiatrisk afdeling, hvis han bliver kendt skyldig i at have dræbt sin mor under brutale omstændigheder.